Boererate.com: Noodhulp, Die herstelposisie
Noodhulp, Die herstelposisie
As ’n beseerde persoon asemhaal en daar is ’n hartklop, moet hy/sy in die herstelposisie geplaas word.
Die herstelposisie verseker dat die persoon se lugweg oop bly, dat die tong nie die lugweg blokkeer nie, die lugweg wyer word en dat enige vloeistof in die mond vrylik sal dreineer.
In die herstelposisie hou die ledemate die liggaam stabiel en gemaklik.
Wysig die tegniek na aanleiding van die tipe beserings.
Kniel regop en haaks langs die persoon, ongeveer 23 cm weg en in lyn met die borskas. Draai die persoon se kop na jou toe en druk dit effens agteroor. Sorg dat die lugweg oop is.
Plaas die persoon se arm naaste aan jou teen sy/haar sy. Plaas die persoon se hand onder sy/haar boud met die palm na bo (indien moontlik). Bring die ander voorarm oor die voorkant van die borskas. Vat die vêrste been onder die knie of enkel, trek dit na jou toe en kruis dit oor die ander been.
Beskerm die persoon se kop met een hand, terwyl jy met die ander hand die klere op die vêrste heup vasvat en die persoon vinnig omtrek na jou toe. Die persoon sal op sy/haar sy wees, ondersteun deur jou knieë.
Met die persoon teen jou knieë, beweeg die kop en maak seker die lugweg is oop.
Buig die boonste arm tot in ’n posisie waar dit die liggaam stut.
Buig die persoon se boonste been by die knie en trek die bobeen op sodat dit die onderste deel van die liggaam stut.
Trek die ander arm versigtig onder die persoon uit – werk van die skouer afwaarts. Laat dit langs die persoon lê.
Moet nie die metode volg indien daar enige frakture is nie, in ’n beperkte ruimte lê, of as dit nie moontlik is om die ledemate te gebruik as stutte nie. Gebruik in sulke gevalle ’n opgerolde kombers om die liggaam te stut.
(Die tekening is nie 100% volgens die aanwysings nie, dit dui op ’n alternatief tot bogenoemde posisie. Die verskil is die een arm wat nie agter die rug is nie.)